September 2011

**September 2011**, kroonika

2011. aasta september algas neljapäeval ja lõppes 30 ööpäeva pärast reedel.

## [[1. september]]

* Singapuris astus ametisse president Tony Tan Keng Yam.
* Valgevene-visiidil president Alaksandr Łukašenkaga kohtunud Bulgaaria välisminister Nikolai Mladenov edastas Euroopa Liidu liikmesriikide välisministritele Łukašenka lubaduse vabastada oktoobri keskpaigaks kõik poliitvangid ning alustada läbirääkimisi opositsiooniga.
* Venemaa Amuuri oblasti ametiisikud teatasid, et näljahädaga võitleva Põhja-Korea delegatsioon peab läbirääkimisi sadade tuhandete hektarite suuruse põllumaa rentimise üle Kaug-Idas.
* Euroopa Komisjoni Eesti esinduse juhina asus tööle Hannes Rumm.
* Eesti põllumajandusminister Helir-Valdor Seeder teatas, et Hiina otsustas tema septembris toimuma pidanud visiidi kutse tühistada, viidates dalai-laama visiidiga seotud "intsidendile".
* Eesti Muusika- ja Teatriakadeemia lavakunstikooli juhina astus ametisse Peeter Raudsepp.
* Tallinnas alustas Toomkooli nime all tööd EELK konsistooriumile ja Tallinna Piiskoplikule Toomkogudusele kuuluv kristlik kool.
* Tartu–Orava raudteeliin pikenes 13,7 kilomeetri võrra Koidula piiripunktini.
* Eestis alustas kooliaastat 136 440 õpilast, neist esimeses klassis umbes 13 400.

## [[2. september]]

* Ameerika Ühendriikide Alaska osariigis leidis aset 7,1 magnituudiga maavärin. Maavärina epitsenter asus Aleuudi saarte piirkonnas, kolle oli 10 km sügavusel.
* Argentinas leidis aset 6,4 magnituudiga maavärin, mille epitsenter oli 130 km kaugusel Santiago del Esterost.
* Jaapanis astus ametisse peaminister Yoshihiko Noda.
* Poolas Sopotis koos olnud Euroopa Liidu liikmesriikide välisministrid leppisid kokku Süüriast imporditavale naftale kehtestatavas embargos, mis hakkab kehtima 15. novembril.
* Saksamaa Goethe auhinna võitis Süüria luuletaja ‘Alī Aḩmad Sa‘īd.
* Tšiilis Vaikse ookeani kohal Juan Fernándeze saarestiku lähedal kukkus alla õhujõudude lennuk Casa-212. Selle pardal olnud 21 inimest hukkusid.
* Türgi saatis välja Iisraeli suursaadiku ja peatas riikidevahelised kaitsealased koostöölepped seoses Iisraeli soovimatusega vabandada jõu kasutamise eest mais 2010 Türgi aktivistide juhitud flotilli vastu, kes püüdis läbi blokaadi Gaza tsooni kaupa viia. 
* Taani õhuväe neli hävituslennukit ja 55-liikmeline meeskond võtsid üle NATO Baltimaade õhuturbemissiooni Eestis, Lätis ja Leedus. 
* Eesti muinsuskaitseamet teatas, et hobisukelduja leidis Tallinna lahest tõenäoliselt 13. sajandist pärit mündid ja esemed.

## [[3. september]]

* Iraanis ühendati elektrivõrguga Būshehri tuumaelektrijaam.
* Kuubal suri riigi kaitseminister Julio Casas Regueiro. Ministri kohuseid asus täitma senine ministri asetäitja Leopoldo Cintra Frías.
* São Tomél ja Príncipel astus ametisse president Manuel Pinto da Costa.
* Türgi pealinnas İstanbulis lõppes Konstantinoopoli patriarhi kutsel kogunenud vanade õigeusu kirikute patriarhide kolmepäevane kohtumine, kus arutati olukorda Lähis-Idas ja ülemaailmse kirikukogu kokkukutsumisega seotud küsimusi.
* Venemaa välisminister Sergei Lavrov mõistis hukka Euroopa Liidu kehtestatud sanktsioonid Süüria vastu.
* Eestis avati pidulikult Koidula raudteepiiripunkt.

## [[4. september]]

* Indias vannutati Jharkhandi osariigi kubernerina ametisse Syed Ahmad.
* Jaapani ametiisikud teatasid, et riigi lääneosa tabanud taifuuni tagajärjel aset leidnud tulvades ja maalihetes on hukkunud vähemalt 35 inimest, vigastada saanud umbes sada ning 50 on jäänud kadunuks. Evakueeriti ligi pool miljonit inimest.
* Saksamaal Mecklenburg-Vorpommerni liidumaal toimusid kohaliku parlamendi valimised, mille võitis Saksamaa Sotsiaaldemokraatlik Partei, saades 35,7% häältest ja 28 kohta 71-liikmelises parlamendis. Senine valitsev partei Kristlik-Demokraatlik Liit sai 23,1% häältest ja 18 kohta parlamendis. Valimisaktiivsus oli 51,4%.

## [[5. september]]

* Colombias astus ametisse kaitseminister Juan Carlos Pinzón.
* Katari emiir Ḩamad ibn Khalīfah Āl Thānī sai Ad-Dawḩah's sooritatud atentaadis vigastada, surma sai kaheksa emiiri saatnud inimest.
* Prantsusmaal jätkus kohtuprotsess endise presidendi Jacques Chiraci üle, keda süüdistatakse varade väärtarvitamises Pariisi linnapeana.
* Eesti alalise esindajana Euroopa Nõukogus asus tööle Gea Rennel.
* Viljandimaal Halliste vallas avati riigivanem Friedrich Karl Akeli 140. sünniaastapäeva puhul tema mälestuskivi.
* Kaitseliidu Saaremaa maleva uueks pealikuks sai kolonelleitnant Kristjan Moora. 
* Estonian Air avas lennuliini Tallinna ja Trondheimi vahel.

## [[6. september]]

* Ameerika Ühendriikide Luure Keskagentuuri juhina asus tööle endine NATO vägede juhataja Afganistanis kindral David Petraeus.
* Ameerika Ühendriikides vabastas internetifirma Yahoo! nõukogu ametist ettevõtte tegevjuhi Carol Bartzi.
* Ghanas Brong-Ahafo piirkonnas Volta järvel läks ümber laev, mille pardal olnud 90 inimesest hukkus vähemalt 18, neist enamik lapsed.
* Indoneesia Sumatra saart tabas 6,6 magnituudiga maavärin, mille epitsenter oli 400 km kaugusel kagus Banda Acehi linnast ja hüpotsenter 52 km sügavusel.
* Poola endine president Lech Wałęsa keeldus vastu võtmast Leedu Suurvürst Gediminase ordeni suurristi, põhjendades seda poola vähemuse olukorraga Leedus.
* Šveitsi Riigipank fikseeris oluliselt kasvanud nõudluse tõttu Šveitsi frangi vahetuskursi ülempiiri euro suhtes, mille kohaselt ei lasta kursil tõusta üle 1,2 frangi 1 euro kohta.
* Türgi peaminister Recep Tayyip Erdoğan teatas täiendavate sanktsioonide kehtestamisest Iisraeli suhtes, lubades täielikult katkestada kõik kahe riigi vahelised kaubanduslikud, sõjalised ja kaitsetööstusalased suhted.
* Venemaa energeetikaettevõte Gazprom hakkas Läänemerre paigaldatud Nord Streami gaasitrassi esimest torujuhet maagaasiga täitma. Torujuhtme avamisel osalesid Venemaa peaminister Vladimir Putin ja Nord Streami ehitamiseks loodud konsortsiumi nõukogu esimees Gerhard Schröder.
* Venemaal Uuralites kukkus alla pärast Permi krais asuvalt sõjaväelennuväljalt õhkutõusmist plahvatanud õhujõudude treeninglennul olnud hävituslennuk MiG-31, mille pardal olnud mõlemad piloodid hukkusid. Venemaa tühistas MiG-31 lennud.
* Venemaa president Dmitri Medvedev vahetas välja oma täievolilised esindajad kolmes föderaalringkonnas: Keskföderaalringkonda asus juhtima Oleg Govorun, Loode föderaalringkonda Nikolai Vinnitšenko ja Uurali föderaalringkonda Jevgeni Kuivašev. 
* ÜRO Endise Jugoslaavia Rahvusvaheline Kriminaaltribunal tunnistas endise Jugoslaavia armee juhataja Momčilo Perišići süüdi sõjakuritegudes ning mõistis talle 27-aastase vanglakaristuse.
* Eesti Panga nõukogu ei suutnud esimeses kahes valimisvoorus valida pangale uut presidenti. 11. oktoobril toimuvasse valimisvooru pääsesid nelja kandidaadi seast Ardo Hansson ja Andres Sutt.
* Eesti president Toomas Hendrik Ilves esitles Helsingis oma esseede, artiklite ja kõnede kogumikku "Omalla äänellä" ning kohtus Soome presidendi Tarja Haloneniga.
* Eestis sai avalikuks, et Isamaaliitu kuulunud poliitikud on asutanud mittetulundusühingu Vaba Isamaaline Kodanik.
* Eestis nähti esmakordselt kanada kurge.
* Harju Maakohus kuulutas välja tekstiilitööstusettevõtte PTA Grupp pankroti ja nimetas ettevõtte pankrotihalduriks vandeadvokaat Urmas Ustavi.
* Tallinnas A. Le Coq Arena staadionil toimunud EM 2012 valikmängus võitis Eesti jalgpallikoondis tulemusega 4:1 Põhja-Iirimaa jalgpallikoondist.

## [[7. september]]

* India peaminister Manmohan Singh ja Bangladeshi peaminister Hāsinā Oyājed allkirjastasid demarkatsioonileppe, mis lõpetab umbes 40 aastat kestnud piiritüli kahe riigi vahel.
* India pealinnas Delhis plahvatas ülemkohtu hoone ees pomm, plahvatuses hukkus 11 ja sai vigastada vähemalt 61 inimest.
* Kongo Demokraatliku Vabariigi idaosas Lubumbashi linnas ründasid relvastatud mehed kohalikku vanglat, püüdes vabastada ühe relvarühmituse juhti. Rünnaku tulemusel põgenes vanglast 967 kinnipeetavat, kellest politsei suutis samal päeval tabada 152 inimest.
* Malawi president Bingu wa Mutharika nimetas ametisse uue valitsuse, kuhu kuuluvad teiste seas ka tema abikaasa ja vend.
* Saksamaa Konstitutsioonikohus otsustas, et Saksamaa osalemine eurotsooni abipakettides ei ole vastuolus riigi põhiseadusega, kuid valitsus peab edaspidi taotlema taolistele rahaeraldustele Liidupäeva heakskiitu.
* Jaroslavli lennuõnnetus 2011. aastal: Venemaal Jaroslavli oblastis kukkus kahe kilomeetri kaugusel Jaroslavli Tulošna lennujaamast alla Minskisse teel olnud reisilennuk Jak-42. Lennuk põrkas õhkutõusmise järel kokku majaka antenniga, purunes ja süttis põlema. Õnnetuses hukkus 43 inimest, kelle seas oli ka kohaliku hokiklubi Jaroslavli Lokomotiv meeskond.
* Eestis lõpetas Politsei- ja Piirivalveameti Lääne Prefektuuri kriminaalbüroo kriminaalmenetluse 20. veebruaril toimunud Haapsalu lastekodupõlengu kohta. Tulekahju põhjustajat menetluse käigus välja selgitada ei õnnestunud.

## [[8. september]]

* Ameerika Ühendriikide president Barack Obama esitles Ameerika Ühendriikide Kongressi mõlema koja ühisistungil "Ameerika töökohtade seaduse" eelnõud, mis sisaldab meetmeid uute töökohtade loomiseks ja ettevõtjatele maksusoodustuste tegemiseks.
* Ameerika Ühendriikides toimus ulatuslik elektrikatkestus, mille tagajärjel jäi elektrienergiata kokku enam üle viie miljoni inimese Arizona ja California osariikides, aga ka Mehhiko Baja California osariigis. Elektrikatkestus põhjustas mitme linna liikluses kaose ja sundis ajutiselt peatama California kahe tuumaelektrijaama töö.
* Etioopia pealinnas Addis Abebas toimunud läbirääkimistel Sudaani ja Lõuna-Sudaani vahel jõuti kokkuleppele vaidlusaluse Abyei piirkonna desarmeerimises septembri lõpuks.
* Hollandi ja Saksamaa piiri lähedal leidis aset 4,5 magnituudiga maavärin, mille epitsenter oli Nijmegeni piirkonnas.
* Indias astus Goa osariigi kubernerina ametisse Kateekal Sankaranarayanan, jäädes ühtlasi edasi ka Mahārāshtra osariigi kuberneriks. Ühtlasi astusid samal päeval ametisse Madhya Pradeshi osariigi kuberner Ram Naresh Yadav ja Kerala osariigi kuberner M. O. Hasan Farook Maricar.
* Poolas algas kaks päeva kestnud XXI Krynica majandusfoorum, kus osales üle 2000 delegaadi enam kui 80 riigist. Seekordne majandusfoorum keskendus Euroopa partnerluse küsimustele. Eestit esindasid foorumil teiste seas Riigikogu esimees Ene Ergma ja rahandusminister Jürgen Ligi.
* Türgi peaminister Recep Tayyip Erdoğan teatas, et edaspidi hakkavad Gaza tsooni suunduvaid abilaevu kaitsma Türgi sõjalaevad, pingestades sellega veelgi suhteid Iisraeli ja Türgi vahel.

## [[9. september]]

* Egiptuse pealinnas Kairos ründasid meeleavaldajad õhtul Iisraeli saatkonda. Kokkupõrgetes julgeolekujõududega hukkus kolm inimest, Iisrael otsustas oma diplomaadid julgeolekukaalutlustel evakueerida. Meeleavaldused ja rünnak olid tingitud augustis Gaza tsoonis aset leidnud vahejuhtumist, kus Palestiina relvarühmituste liikmete jälitamisel tapsid Iisraeli sõdurid piiril viis Egiptuse politseinikku.
* Euroopa Keskpangas teatas "isiklikel põhjustel" ametist lahkumisest peaökonomist Jürgen Stark. Tema lahkumise tegelikuks põhjuseks peetakse pangasiseseid vastuolusid Euroopa riikide võlakirjade ostmise programmi küsimuses.
* Liibüa kodusõda: Liibüa ajutise valitsuse väed teatasid, et on asunud rünnakule Banī Walīdi linna vastu, mis on üks diktaator Mu‘ammar al-Qadhdhāfī pooldajate kontrolli all olevast viimasest neljast linnast. Vaatamata ülestõusnute lubadustele linna samal päeval vallutada ei suudetud.
* Põhja-Korea pealinnas P'yŏngyangis tähistati suure sõjaväeparaadiga riigi loomise 63. aastapäeva. Paraadi võtsid vastu Korea Töölispartei peasekretär Kim Chŏng-il ning tema järeltulijaks nimetatud noorim poeg Kim Chŏng-un.
* Roheneemesaartel astus ametisse president Jorge Carlos Fonseca.
* Uus-Meremaal algasid 2011. aasta ragbi maailmameistrivõistlused.
* Eesti uus suursaadik Ameerika Ühendriikides Marina Kaljurand andis Ameerika Ühendriikide presidendile Barack Obamale üle oma volikirja. 
* Eesti uus suursaadik OSCE juures Mariin Ratnik andis üle volikirja Euroopa Julgeoleku- ja Koostööorganisatsiooni peasekretärile Lamberto Zannierile.
* Eestis Pädastes algas kahepäevane Baltimaade ja Beneluxi maade välisministrite kohtumine.
* Eestis valiti ülikoolide rektoreid ühendava Rektorite Nõukogu uueks esimeheks Tartu Ülikooli rektor Alar Karis.
* Eesti Haridus- ja Teadusministeerium avalikustas Eesti Teadusagentuuri loomise kava ja tutvustas Tartus korraldatud pressikonverentsil selle tulevasi ülesandeid.
* Postimehe vahel ilmus Hiina saatkonna tellitud Hiina-teemaline propagandaleht.

## [[10. september]]

* Itaalias Veneetsia filmifestivalil anti kätte filmiauhinnad: Kuldlõvi võitis vene režissööri Aleksandr Sokurovi film "Faust", parimaks meesnäitlejaks tunnistati briti näitleja Michael Fassbender seksisõltlase rolli eest filmis "Shame" ("Häbi") ja parimaks naisnäitlejaks hiinlanna Deanie Yip rolli eest filmis "A Simple Life".
* Jaapani kaubandusminister Yoshio Hachiro astus tagasi poliitiliselt ebakorrektsete väljaütlemiste tõttu Fukushima I AEJ tuumaõnnetuse teemal. Muuhulgas nimetas minister Fukushimat "surmalinnaks".
* Tansaaniale kuuluva Sansibari saare lähistel läks põhja parvlaev MV Spice Islander, mille pardal oli üle 800 inimese. Esialgsetel andmetel hukkus 187 inimest, hiljem tõusis ohvrite koguarv üle 240 inimese.
* Eestis Tallinnas toimus Erakonna Eestimaa Rohelised erakorraline üldkogu, mis valis erakonnale uue 30-liikmelise volikogu. Üldkogul oli kohal ainult 25 erakonna liiget ja delegaatide vähesuse tõttu lükati edasi erakonna uue juhatuse valimised.
* Tallinnas purunes kella 12.20 ajal kaevetööde käigus Eesti Energia kaablijuhe, mille tagajärjel tekkis ulatuslik elektrikatkestus. Elektrita olid sajad majapidamised Tondi, Järve ja Nõmme piirkonnas. Elektrivarustus taastati täielikult kella 16.55.

## [[11. september]]

* Ameerika Ühendriikides New Yorgis, Washingtonis ja Shanksville'is Pennsylvania osariigis meenutati tseremooniatega 10 aasta möödumist 11. septembri terrorirünnakutest ja mälestati rünnakutes hukkunud inimesi. Sarnaseid üritusi korraldati ka mujal Ameerika Ühendriikides ning teisteski maailma riikides.
* Ameerika Ühendriikides peetud USA lahtised meistrivõistlused tennises võitis naiste üksikmängus Austraalia tennisist Samantha Stosur.
* Guadeloupe'i prefektina astus ametisse Amaury de Saint-Quentin.
* Guatemalas toimusid presidendi- ja parlamendivalimised. Presidendivalimistel võitjat ei selgunud, sest kaks peamist kandidaati, erukindral Otto Pérez Molina ja ettevõtja Manuel Baldizón kogusid vastavalt 36% ja 23% häältest ning lähevad edasi 6. novembril 2011 peetavasse teise valimisvooru.
* Nigeri justiitsministeerium kinnitas kukutatud Liibüa diktaatori Mu‘ammar al-Qadhdhāfī poja, elukutselise jalgpalluri as-Sā‘dī al-Qadhdhāfī saabumist riiki. Diktaatori enda ja enamuse tema pereliikmete asukohad on teadmata.
* Rootsis Göteborgis vahistas politsei neli meest, keda kahtlustatakse terrorirünnaku ettevalmistamises. 
* Rwanda president Paul Kagame saabus ametlikule visiidile Prantsusmaale, olles esimene Rwanda riigipea, kes külastab endist emamaad pärast 1994. aasta Rwanda genotsiidi ja diplomaatiliste suhete katkestamist kahe riigi vahel 2006. aastal.
* Soomes Hollolas lõppesid viiepäevased kõnelused Vene Õigeusu Kiriku ja Soome Evangeelse Luterliku Kiriku vahel. Kõneluste tulemusena võeti vastu 16 punktist koosneva ühisdokument, mis käsitleb kiriku olemust ja kristlikku identiteeti.
* Suurbritannia peaminister David Cameron alustas ametlikku visiiti Venemaal.
* Eestis Tallinnas algas 55. rahvusvaheline eluaseme ja linnaplaneerimise konverents IFHP, mis kannab sel korral pealkirja "The impact of housing and planning on the economic environment". Konverents kestab 14. septembrini.
* Eestis tähistati teist aastat riikliku tähtpäevana vanavanemate päeva.
* Tallinnas toimus SEB Tallinna Sügisjooks. Sügisjooksu 10 kilomeetri distantsi võitis Tiidrek Nurme.
* Eesti Evangeelse Luterliku Kiriku peapiiskop Andres Põder pühitses sisse Hageri kiriku äsja restaureeritud 160-aastase oreli ja tekstiilikunstnik Ehalill Halliste loodud kolm liturgilist gobeläänvaipa.

## [[12. september]]

* Ameerika Ühendriikides peetud USA lahtised meistrivõistlused tennises võitis meeste üksikmängus Serbia tennisist Novak Đoković.
* Aserbaidžaani pealinnas Bakuus algas 14. septembrini kestnud Maailma Terviseorganisatsiooni regionaalkomitee kohtumine, kus Eestit esindas sotsiaalminister Hanno Pevkur.
* Belgia pealinnas Brüsselis toimus Euroopa Liidu üldasjade nõukogu koosolek, kus Eestit esindas välisminister Urmas Paet.
* Euroopa Liidu Nõukogu kiitis heaks muusikateoste esitajate autoriõiguse pikendamise 50-lt 70 aastani.
* Itaalias Arpinos hukkus ilutulestikutehase plahvatuses kuus inimest.
* Jaapani peaminister Yoshihiko Noda esitas 10. septembril tagasi astunud Yoshio Hachiro asemel kaubandusministri ametikohale Yukio Edano kandidatuuri.
* Keenia pealinnas Nairobis kütuselekkest alguse saanud ulatuslikus põlengus hukkus üle 100 inimese ja vähemalt sama palju toimetati vigastustega haiglasse.
* Norras toimusid kohalike omavalitsuste valimised. Valimised võitis 31,6-protsendilise toetuse kogunud Norra Töölispartei, kuid kõige enam parandas oma tulemust konservatiivne erakond Høyre, saavutades 28-protsendilise toetusega paremuselt teise tulemuse.
* Norras lükkas Oslo ringkonnakohus tagasi politsei taotluse kuulutada massimõrvar Anders Behring Breiviki kohtuistung kinniseks.
* Prantsusmaa lõunaosas Marcoule'i tuumajäätmete käitlemise keskuses toimus plahvatus, mille tagajärjel sai 1 inimene surma ja veel 3 inimest vigastada. Radiatsiooniohtu väliskeskkonnale ei tekkinud.
* Turksi ja Caicose saarte kubernerina astus ametisse Damian Roderic Todd.
* Eestis alustas uut istungjärku XII Riigikogu.
* Eesti suursaadik Kasahstanis Jaan Hein andis Kasahstani presidendile Nursultan Nazarbajevile üle oma volikirja. 
* Eestisse saabus ametlikule visiidile Bulgaaria peaminister Bojko Borisov.
* Eestit külastas Soome elamumajanduse- ja kommunikatsiooniminister Krista Kiuru, kes kohtus siin Eesti majandus- ja kommunikatsiooniministri Juhan Partsiga.
* Eesti Keskerakonna juhatus kinnitas erakonna sekretariaadi uue koosseisu, nimetades peasekretäriks seni sama ametit pidanud Priit Toobali.
* Eesti konkurentsiamet kiitis heaks Eesti Posti taotluse tõsta siseriikliku lihtkirja saatmise hind 35 sendilt 45 sendile.

## [[13. september]]

* Afganistani pealinnas Kabulis toimus seeria rünnakuid rahvusvaheliste objektide ja riigiasutuste vastu, rünnakute keskmes olid Ameerika Ühendriikide saatkond ja NATO vägede peakorter. Rünnakud algasid kohaliku aja järgi kell 13.30 ja täielikult õnnestus need organiseerinud Ţālebāni võitlejad kahjutuks teha alles järgmisel päeval, 19 tundi pärast esimese rünnaku algust.
* Ameerika Ühendriikides New Yorgis algas ÜRO peaassamblee 66. istungjärk. Eestit esindas peaassambleel välisminister Urmas Paet, kes saabus sinna 19. septembril.
* Argentina pealinnas Buenos Aireses toimus raske liiklusõnnetus, kus reisirong sõitis sisse raudteed ületanud bussile ja põrkas seejärel kokku veel teise rongiga. Hukkus vähemalt 9 inimest, üle 160 inimese sai vigastada.
* Jaapani peaminister Yoshihiko Noda esines üleskutsega taastada töö Jaapani tuumaelektrijaamades, mis pärast Fukushima I AEJ tuumaõnnetust välja lülitati.
* Taiwani idaosas Hualieni lennuväebaasi lähistel hävis kaks õhuväe hävituslennukit, sõites treeninglennu ajal vastu mäge.
* Türgi peaminister Recep Tayyip Erdoğan teatas Egiptuse pealinnas Kairos Araabia Liiga ees peetud kõnes, et peab iseseisva Palestiina riigi loomist vältimatuks ja süüdistas Iisraeli valitsust mõtteviisis, mis ei võimalda Lähis-Idas rahu saavutada.
* Eesti kaitseminister Mart Laar allkirjastas Pariisis kohtumisel Prantsusmaa kaitseministri Gérard Longuet'ga Eesti ja Prantsusmaa valitsustevahelise kaitsekoostöö kokkuleppe.
* Eesti uus suursaadik Mehhikos Marina Kaljurand andis Méxicos president Felipe Calderónile üle oma volikirjad.
* Siugja Sulepea kirjandusauhinna saajaks kuulutati Urmas Vadi teose "Kirjad tädi Annele" eest.

## [[14. september]]

* Ameerika Ühendriikides asuv rahvusvaheline krediidireitinguagentuur Moody's alandas Prantsusmaa kahe suurpanga, Société Générale'i ja Crédit Agricole'i krediidireitingut Kreeka võlakirjade suure osakaalu tõttu nende pankade bilansis.
* Angola keskosas asuva Huambo linna lähistel kukkus alla riigi relvajõududele kuulunud Embraer-tüüpi lennuk 36 inimesega pardal. Õnnetuses hukkus 30 inimest, nende seas vähemalt 3 kindralit. Riikliku meedia andmetel oli hukkunuid ainult 17.
* Colombia kohus mõistis riigi endise luureülema Jorge Noguera süüdi koostöös illegaalsete parempoolsete relvarühmitustega ja määras talle 25-aastase vanglakaristuse.
* Ungari alumiiniumitootjale MAL Zrt määrati nende tehases oktoobris 2010 toimunud ulatusliku keemiliste jäätmete lekke eest, mille tagajärjel vabanes hoidlast 700 000 kuupmeetrit mürgist vedelikku, 472 miljonit eurot trahvi.
* Eestit külastas Ungari terviseministeeriumi delegatsioon eesotsas terviseminister Miklós Szócskaga, kes kohtus siin sotsiaalminister Hanno Pevkuriga.
* Tallinnas toimus Euroopa riikide ja Ameerika Ühendriikide Valgevene diasporaa IV kongress "Valgevene ja Põhjala vahelise solidaarsuse silla loomine".
* Tallinnas Estonia kontserdisaalis toimus Ettevõtluse Arendamise Sihtasutuse korraldatud autasustamistseremoonia Ettevõtluse Auhind 2011, mille avas majandus- ja kommunikatsiooniminister Juhan Parts ja kus osales ka president Toomas Hendrik Ilves. Peaauhinna sai mobiilimaksete platvormi välja töötnud osaühing Fortumo, kõige konkurentsivõimelisemaks ettevõtteks valiti mobiilsideoperaator EMT.

## [[15. september]]

* Madalmaade valitsus teatas immigratsiooniminister Gerd Leersi isikus, et Madalmaad ei toeta septembri eelviimasel nädalal Euroopa Komisjonis arutlusele tulevat Bulgaaria ja Rumeenia liitumist Schengeni viisaruumiga ning kavatseb kasutada selles küsimuses oma vetoõigust.
* Jaapani kirdeosas leidis aset 6,2 magnituudiga maavärin.
* Liibüa kodusõda: Liibüa ajutise valitsuse väed sisenesid diktaator Mu‘ammar al-Qadhdhāfīle ustavuse säilitanud Surti sadamalinna, kuid seda vallutada ei suutnud.
* Pakistanis Afganistani piiri lähedal Loodepiiriprovintsis matusetseremoonial korraldatud enesetapuplahvatuses hukkus 26 inimest ja 63 sai vigastada.
* Suurbritannia peaminister David Cameron ja Prantsusmaa president Nicolas Sarkozy kohtusid Tripolis Liibüa Rahvusliku Üleminekunõukogu juhi Muşţafá ‘Abd al-Jalīliga.
* Suurbritannias Londonis arreteeris politsei Šveitsi suurpanga UBS treideri Kweku Adoboli, keda süüdistatakse lubamatute tehingutega pangale ligi 1,3 miljardi euro suuruse kahju tekitamises.
* Taanis toimusid parlamendivalimised. Valimised võitis üksikparteide tasemel Venstre, Taani Liberaalne Partei, mis kogus 26,7% valijate toetuse ja sai 47 kohta 179-liikmelises parlamendis. Erakond Sotsiaaldemokraadid pälvis 24,9% valijate toetuse ja sai 44 kohta parlamendis. Tervikuna võitis valimised siiski Sotsiaaldemokraatide juhitav vasakpoolne valimisliit, millel on kokku 92 kohta 179-liikmelises parlamendis. Valimisaktiivsus oli 87,7%.
* Tai peaminister Yingluck Shinawatra alustas visiiti Kambodžas, et otsida leppimist kahe riigi Preăh Vĭhéari templit puudutavas piiritülis.
* Togo ülemkohus mõistis riigi presidendi Faure Gnassingbé poolvenna, riigi endise kaitseministri Kpatcha Gnassingbé 20 aastaks vangi, tunnistades ta süüdi 2009. aasta riigipöördekatse organiseerimises.
* Türgi pealinna Ankara kohus mõistis riigi endise sise- ja justiitsministri Mehmet Ağari viieks aastaks vangi, tunnistades ta süüdi kuritegeliku relvastatud organisatsiooni moodustamises. Tema kohtuprotsess oli alanud juba 2007. aastal.
* Valgevene pealinnas Minskis algas kohtuprotsess kahe mehe üle, keda süüdistatakse 11. aprillil Minski metroos toimunud plahvatuste korraldamises. Tollases rünnakus hukkus 15 ja sai vigastada umbes 200 inimest.
* Venemaa pealinnas Moskvas lagunes paremliberaalne erakond Õiglane Üritus kui selle esimehe Mihhail Prohhorovi vastased korraldasid parteikongressi, mis taandas esimehe tema ametist. Mihhail Prohhorov teatas hiljem oma pooldajatega peetud koosolekul, et loobub riigivõimu sabotaaži tõttu oma kandidatuuri üles seadmisest 2012. aasta presidendivalimistel.
* Venemaa president Dmitri Medvedev allkirjastas otsuse anda Eesti laujale Anne Veskile Sõpruse orden.

## [[16. september]]

* Ameerika Ühendriikides Nevada osariigis Reno linna lähistel toimunud lennuvõistlusel kukkus alla Teise maailmasõja aegne P-51 Mustang lennuk. Hukkus 3 ja sai vigastada 54 inimest, enamus neist võistluse pealtvaatajad.
* Hispaanias Sevillas algas kolm päeva kestev NATO Sõjalise Komitee istung, kus Eestit esindab kaitseväe juhataja kindral Ants Laaneots.
* Hispaania kohus mõistis kümneks aastaks vangi baski poliitiku Arnaldo Otegi, keda süüdistati kuulumises terroriorganisatsiooni. Otegi oli üritanud taastada terrorirühmituse Euskadi ta Askatasuna poliitilise tiiva Batasuna tegevust.
* Hollandi valitsus otsustas teha parlamendile ettepaneku burka kandmise keelustamiseks avalikes hoonetes ja ühistranspordis.
* Kasahstanis Žezkazgani linna lähistel maandus edukalt missiooni lõpetanud Venemaa kosmoselaev Sojuz TMA-21, mille pardal olid kosmonaudid Andrei Borissenko, Aleksandr Samokutjajev ja Ronald Garan.
* Liibüa pealinna Tripolisse saabus ametlikule visiidile Türgi peaminister Recep Tayyip Erdoğan.
* Mehhikos astus ametisse México liiduringkonna kuberner Eruviel Ávila Villegas.
* Nepali pealinnas Katmandus algas riigi ajaloo esimene kirjandusfestival, kus osales 60 kohalikku ja välismaist kirjanikku. Maailmakuulsatest kirjanikest külastas festivali briti kirjanik William Dalrymple.
* Soome politsei teatas, et vahistas 7. septembril kaks meest, keda kahtlustatakse terrorirühmituse rahastamises ja sellele uute liikmete värbamises. Tegemist oli esimeste selletaoliste vahistamistega Soomes.
* Sudaani võimud keelustasid nädala kestel 17 poliitilise partei tegevuse, põhjendades seda asjaoluga, et nende parteide liidrid pärinevad juulis iseseisvunud Lõuna-Sudaanist.
* Taanis astus tagasi eelmisel päeval valimised kaotanud peaminister Lars Løkke Rasmusseni valitsus.
* Eestit külastas Soome keskkonnaminister Ville Niinistö ja kohtus siin Eesti keskkonnaministri Keit Pentusega.
* Eestis Tallinnas algas neli päeva kestev IB-koolide regionaalkonverents, kus osaleb umbes 200 koolidirektorit ja programmikoordinaatorit Skandinaaviast ja Baltimaadest. Konverentsi avas Eesti haridus- ja teadusminister Jaak Aaviksoo.
* Isamaa ja Res Publica Liidu esimees Mart Laar teatas, et ei kavatse peatsel suurkogul enam erakonna esimeheks kandideerida.
* Eesti Ajaloomuuseum eemaldas Kultuuriministeeriumi korraldusel oma püsiekspositsioonist natsionaalsotsialistlikku poliitikut Alfred Rosenbergi tutvustavad esemed, mis olid esile kutsunud kohaliku juudikogukonna pahameele ja Venemaa meedia teravdatud tähelepanu.
* Põhjamaade Ministrite Nõukogu esindus Eestis tähistas oma 20. tegevusaastat piduliku vastuvõtuga.
* Tallinna Munitsipaalpolitsei Ameti endine juht Kaimo Järvik vabastati vanglast, kus ta kandis karistust altkäemaksu võtmise eest.

## [[17. september]]

* Ameerika Ühendriikides New Yorgis Wall Streetil toimus rahumeelne meeleavaldus, kus sajad inimesed avaldasid meelt firmade ülevõimu ja rikaste madala maksukoormuse vastu.
* Ameerika Ühendriikides Lääne-Virginia osariigis Martinsburgi lähedal toimunud lennuvõistlusel kukkus alla 1950. aastatel toodetud sõjaväe harjutuslennuk North American T-28 Trojan. Õnnetuses hukkus ainult lennuki piloot.
* Kreeka peaminister Geórgios Papandréou tühistas riigi süveneva võlakriisi tõttu oma visiidi Ameerika Ühendriikidesse, kus ta pidi osalema ÜRO Peaassamblee ja Rahvusvahelise Valuutafondi koosolekutel.
* Liibüa kodusõda: Liibüa ajutise valitsuse vägede pealetung diktaator Mu‘ammar al-Qadhdhāfī pooldajate valduses olevatele Surti ja Banī Walīdi linnadele kukkus raevuka vastupanu tõttu läbi.
* Lätis toimusid ennetähtaegsed parlamendivalimised.
* Madagaskari opositsioon ja koalitsioon allkirjastasid kokkuleppe, mille kohaselt viiakse riigis ühe aasta jooksul läbi parlamendivalimised ja lubatakse eksiilist tagasi pöörduda 2009. aastal riigipöördega kukutatud president Marc Ravalomananal.
* Suurbritannia valitsus teatas, et kavatseb legaliseerida samasooliste abielu hiljemalt 2015. aastaks.

## [[18. september]]

* Burundi pealinna Bujumbura lähistel Gatumba linnas avasid relvastatud isikud tule rahvast täis baaris, hukkus vähemalt 36 inimest.
* India põhjaosas Sikkimis leidis aset 6,9 magnituudiga maavärin. Selle tagajärjel hukkus vähemalt 102 inimest Indias, Nepalis ja Hiinas.
* Liechtensteinis toimus rahvahääletus abordi legaliseerimise küsimuses. Osalenutest 52,34 protsenti oli abordi legaliseerimise vastu.
* Saksamaal Berliinis toimusid kohaliku parlamendi valimised. Valimised võitis 28,3% valijate toetuse kogunud Saksamaa Sotsiaaldemokraatlik Partei, mis sai 152-liikmelises parlamendis 48 kohta. Kristlik-Demokraatlik Liit pälvis 23,4% valijate toetuse ja sai 38 kohta. Valimiste üllataja oli Saksamaa Piraadipartei, mida toetas 8,9% valijatest ja mis sai parlamendis 15 kohta. Valimisaktiivsus oli 60,2%.
* Tuvalu tunnustas Abhaasia ja Lõuna-Osseetia iseseisvust.
* Bulgaarias Plovdivis toimunud sõudmise Euroopa meistrivõistlustel võitis Eesti paarisaeruline neljapaat hõbemedali. Eesti paatkonda kuulusid Kaspar Taimsoo, Allar Raja, Tõnu Endrekson ja Andrei Jämsä. Eestlaste ajaks märgiti 5.47,04. Kuldmedali võitis Venemaa paatkond, kes läbis distantsi ajaga 5.45,17.

## [[19. september]]

* Austria pealinnas Viinis algas viis päeva kestev Rahvusvahelise Aatomienergia Agentuuri 55. peakonverents, kus Eestit esindab suursaadik Austrias Eve-Külli Kala.
* Mehhikos astus Nayariti osariigi kubernerina ametisse Roberto Sandoval Castañeda.
* Sudaan ja Lõuna-Sudaan allkirjastasid esimese omavahelise lepingu. Tegemist oli piirilepinguga, mis sätestab kahe riigi piiril kümne piiripunkti avamise.
* Eestis visiidil viibinud India info- ja kommunikatsioonitehnoloogia minister Kapil Sibal kohtus Eesti haridus- ja teadusministri Jaak Aaviksooga, majandus- ja kommunikatsiooniministri Juhan Partsiga ning rahandusministri Jürgen Ligiga.

## [[20. september]]

* Aafrika Liit tunnustas Liibüa Rahvuslikku Üleminekunõukogu riigi seadusliku esindajana.
* Afganistanis tappis enesetaputerrorist riigi endise presidendi Burhānuddīn Rabbānī ja tema neli ihukaitsjat.
* Pakistanis Belutšistani provintsis tapsid relvastatud ründajad vähemalt 26 bussiga Iraani teel olnud šiiidi palverändurit.
* Sambias toimusid presidendi- ja parlamendivalimised. Presidendivalimised võitis opositsiooni kandidaat Michael Sata, kes kogus umbes 43% häältest. 
* Strasbourgis tunnistas Euroopa Inimõiguste Kohus Venemaa riigi süüdi naftakompanii Jukos juhtide üle peetud kohtuprotsesside käigus Euroopa inimõiguste konventsiooni rikkumises.
* Sloveenia parlament avaldas häältega 51:36 umbusaldust peaminister Borut Pahori valitsusele.
* Eestis resideerivad välisriikide diplomaadid viibisid traditsioonilisel teadusaasta alguse ringsõidul, tutvudes Eesti teadusasutustega.
* Lennart Meri Tallinna lennujaam tähistas pidulike üritustega oma 75. tegevusaastapäeva.
* Eestisse saabus kahepäevasele visiidile Soome Eduskunta kaitsekomisjoni delegatsioon eesotsas komisjoni esimehe Jussi Niinistöga. 

## [[21. september]]

* Ameerika Ühendriikides Georgia osariigis Jacksoni vanglas hukati mürgisüstiga surmamõistetu Troy Davis, keda paljud pidasid talle süüks pandud mõrvas süütuks. Vastuolulise tõttu pälvis Davise juhtum rahvusvahelise meedia tähelepanu, eriti pärast seda kui enamus tunnistajaid muutsid oma tunnistusi. Ometi jäeti kõik Davise armuandmispalved rahuldamata.
* Belgias Antwerpenis algasid 1. oktoobrini kestvad Eesti kultuuripäevad.
* Iraani võimud vabastasid kautsjoni vastu kaks Ameerika Ühendriikide matkajat, Shane Baueri ja Joshua Fattali, kes olid varem spioonidena kaheksaks aastaks vangi mõistetud. Mehed olid vangistuses viibinud alates 2009. aastast, mil nad enda sõnul kogemata Iraani piiri ületasid.
* Itaaliale kuuluval Lampedusa saarel puhkesid kokkupõrked politsei ja Tuneesiast pärit immigrantide vahel. Viimased korraldasid protesti võimude kavatsuste vastu nad kodumaale tagasi saata; kokkupõrked puhkesid kui immigrantide meeleavaldus muutus vägivaldseks ja tõi kaasa rünnakud politseinike vastu.
* Jaapani peasaart Honshūd tabas orkaan Roke, mis tõi kaasa 162 km/h puhuvad tuuled, paduvihmad ja üleujutused. Orkaan põhjustas kokku kümne inimese surma.
* Ukrainas algas Euroopa Nõukogu haridusministrite kolmepäevane kohtumine, kus Eestit esindab haridus- ja teadusministeeriumi asekantsler Kalle Küttis.
* Venemaa Föderatsiooninõukogu spiikriks sai endine Peterburi kuberner Valentina Matvijenko. 
* Eestis Tallinnas toimus kohtumine kultuuriminister Rein Langi juhitud valitsusdelegatsiooni ja Teenistujate Ametiliitude Keskorganisatsiooni esindajate vahel. Kohtumise teemaks olid avaliku sektori kultuuritöötajate palgatingimused.

## [[22. september]]

* Ameerika Ühendriikide infotehnoloogiaettevõtte Hewlett-Packardi nõukogu vabastas ametist tegevjuht Leo Apothekeri ja nimetas uueks tegevjuhiks varem veebikaubanduse ettevõtet eBay juhtinud Meg Whitmani.
* Euroopa Liidu sise- ja justiitsministrite kohtumisel vetostasid Hollandi ja Soome ministrid Bulgaaria ja Rumeenia liitumise Schengeni viisaruumiga, kritiseerides nende kahe riigi vähest suutlikkust kuritegevuse ohjeldamisel.
* Paavst Benedictus XVI alustas oma esimest ametlikku visiiti Saksamaal. Esimesel visiidi päeval pidas ta Berliini olümpiastaadionil vabaõhumissa.
* Tšiili pealinnas Santiagos toimus kümnete tuhandete osavõtjatega üliõpilaste ja õppejõudude meeleavaldus, millel nõuti haridusreformide läbiviimist, eelkõige haridusasutuste paremat rahastamist ja võrdsete võimaluste soodustamist haridussüsteemis.
* Türgis İstanbulis vahistati ja saadeti Hasdali vanglasse veel viis kõrget ohvitseri, keda kahtlustatakse vandenõu kavandamises riigi seadusliku valitsuse vastu. Kokku on koodnimesid "Balyoz" ("Sepavasar") ja "Ergenekon" kandvate vandenõudega seoses viimastel aastatel vahistatud 54 kõrgemat ohvitseri ehk umbes 15% Türgi kaitsejõudude kindralitest ja admiralidest.
* Riigikogu väliskomisjon eesotsas komisjoni esimehe Marko Mihkelsoniga suundus kahepäevasele väljasõiduistungile Venemaale Pihkvasse.

## [[23. september]]

* Euroopa Liidus, sealhulgas ka Eestis, peetakse teadlaste ööd. Haridus- ja teadusminister Jaak Aaviksoo kuulutab selle raames avatuks uue teadusaasta.
* Jeemeni president ‘Alī ‘Abdullāh Sāliḩ pöördus ootamatult koju tagasi Saudi Araabiast, kus ta viibis kolm kuud ravil talle sooritatud atentaadis saadud vigastuste tõttu.
* Kõrgõzstani peaminister Almazbek Atambajev astus tagasi, et kandideerida presidendiks. Peaministri kohusetäitjaks sai senine asepeaminister Ömürbek Babanov. 
* Liibüa kodusõda: Liibüa ajutise valitsuse väeüksused vallutasid diktaator Mu‘ammar al-Qadhdhāfī pooldajate käest Şabḩā linna ja saavutasid sellega kontrolli Liibüat Nigeriga ühendava peamise maantee üle.
* Palestiina Rahvusliku Omavalitsuse president Maḩmūd ‘Abbās esitas ÜRO peaassamblee istungil taotluse tunnustada Palestiina riigi iseseisvust.
* Sambias vannutati ametisse 20. septembri presidendivalimised võitnud Michael Sata.
* Venemaa pealinnas Moskvas algas valitseva partei Ühtne Venemaa kongress.
* Eestis Viljandis toimus Balti Assamblee presiidiumi istung. Eestit esindas istungil Riigikogu aseesimees Laine Randjärv.
* Tallinnas algas VII rahvusvaheline merenduskonverents "Vaateid vesikaarest", mille avas Riigikogu esimees Ene Ergma.
* Tallinna linnasekretär Toomas Sepp andis kell 12 Narva Hermanni linnuses toimunud tseremoonial Narva linnale üle sügispealinna nimetuse. Narva esindajana võttis selle vastu linnapea Tarmo Tammiste.
* Tallinnas avati seksuaalvähemuste kohta teavet vahendav Oma Maailma Avardamise Keskus. Keskus loodi mittetulundusühingu Eesti Gei Noored projekti raames, selle avamist toetas Avatud Eesti Fond. Keskuse avamisel osales ka sotsiaalminister Hanno Pevkur.

## [[24. september]]

* Araabia Ühendemiraatides toimusid parlamendivalimised.
* Venemaa president Dmitri Medvedev tegi Ühtse Venemaa kongressil peaminister Vladimir Putinile ettepaneku 2012. aastal presidendiks kandideerida. Putin võttis ettepaneku vastu ja tegi Medvedevile ettepaneku asuda peaministriks.

## [[25. september]]

* Hispaanias Barcelonas peeti Kataloonia viimane härjavõitlus. 
* Jamaica peaminister Bruce Golding teatas, et lahkub novembris ametist.
* Nepali pealinna Kathmandu lähedal kukkus halva ilma tõttu alla turistidega Džomolungma kohal käinud lennufirmale Buddha Air kuulunud lennuk, hukkusid kõik 19 lennuki pardal viibinud inimest.
* Prantsusmaal toimusid senati vahevalimised.
* Saudi Araabia kuningas ‘Abd Allāh ibn ‘Abd al-‘Azīz Āl Sa‘ūd teatas, et naistele antakse õigus osaleda kohalikel valimistel ja saada teda nõustava nõukogu liikmeks.

## [[26. september]]

* Abhaasia presidendina vannutati ametisse Aleksandr Ankvab.
* Boliivias astus ametist tagasi kaitseminister María Cecilia Chacón.
* Venemaa president Dmitri Medvedev vabastas ametist asepeaministri ja rahandusministri Aleksei Kudrini, kes oli päev varem teatanud, et ei soovi võimalikus Medvedevi valitsuses osaleda.
* Tallinnas algas kolmepäevane rahvusvaheline ÜRO egiidi all peetav e-valitsemise konverents.

## [[27. september]]

* Abhaasia president Aleksandr Ankvab nimetas peaministriks Leonid Lakerbaja. 
* Afganistani lääneosas Herāti provintsis hukkus pommi otsa sõitnud bussis 16 inimest.
* Filipiinide Luzoni saare idarannikut tabas taifuun Nesat, millega kaasnesid paduvihmad ja kuni kiirusega 170 km/h puhuv tormituul. Evakueeriti üle 100 000 inimese; seisati liiklus ja suleti ametiasutused. Hukkus vähemalt 20 inimest ja mitukümmend jäi kadunuks.
* Hiinas Shanghai kesklinnas põrkas signaalsüsteemide rikke tagajärjel kokku kaks metroorongi, vigastada sai vähemalt 270 inimest.
* Venemaa president Dmitri Medvedev nimetas rahandusministri kohusetäitjaks Anton Siluanovi.

## [[28. september]]

* Ameerika Ühendriikides Los Angeleses algas kohtuprotsess Michael Jacksoni arsti Conrad Murray üle, keda süüdistatakse Jacksoni ettekavatsemata tapmises.
* Argentina president Cristina Fernández de Kirchner avas Buenos Airese provintsis Zárates riigi kolmanda tuumaelektrijaama. 
* Hispaania ametiisikud teatasid, et on leidnud umbes 600 kodusõja ohvri ühishaua.
* Sloveenia president Danilo Türk kuulutas 4. detsembriks 2011 välja ennetähtaegsed parlamendivalimised. 
* Šveitsi parlamendi ülemkoda kiitis heaks plaani, millega riigis loobutakse tuumaenergia kasutamisest.
* Taanis Kopenhaagenis hävis tulekahjus spordikompleks KB-Hallen. 
* Venemaal Dagestanis umbes 60 km kaugusel Mahhatškalast Hajjalmahi külas hukkus autopommi plahvatuses politseinik ja viis tsiviilisikut.
* Eesti presidendile Toomas Hendrik Ilvesele andsid oma volikirjad üle Saksamaa suursaadik Christian Matthias Schlaga, Helsingis resideeriv Rumeenia suursaadik Marian Cătălin Avramescu, Berliinis resideeriv Ghana suursaadik Paul King Aryene, ja Tallinnas avatavas saatkonnas tööd alustav Brasiilia suursaadik Vergniaud Elyseu Filho.
* Eesti Riigikogu ratifitseeris Eesti ja Venemaa pensionikindlustust puudutava koostöölepingu. 
* Eesti valitsus andis riigikogule üle 2012. aasta riigieelarve eelnõu.
* Eesti tennisist Kaia Kanepi võitis esimest korda maailma esireketit, kui alistas Tōkyōs Toray Pan Pacific Openi kolmandas ringis Caroline Wozniacki tulemusega 7:5, 1:6, 6:4.
* Eesti Naistoimetajate Ühendus kuulutas Hea Sõna auhinna saajaks Jelena Skulskaja.
* Paides alustati 1. oktoobrini kestvat linna 720. aastapäeva tähistamist.

## [[29. september]]

* Hiinas lähetati Gansu provintsis asuvast Jiuquani kosmosekeskusest orbiidile riigi esimese orbitaaljaama esimene katsemoodul Tiangong 1.
* Indoneesia lääneosas Põhja-Sumatra provintsis Bohoroki lähedal kukkus mägede kohal alla lennuk Casa C-212, mille pardal oli 18 inimest. Kõik lennukis viibinud inimesed hukkusid.
* Mani saarel toimusid parlamendivalimised. Edu saatis sõltumatuid kandidaate, kes kogusid 24-liikmelises parlamendis 21 kohta.
* Prantsusmaa president Nicolas Sarkozy saabus ametlikule visiidile Marokosse, et avada uue kiirrongiliikulust võimaldava Casablanca–Rabati–Tangiersi raudteelõigu ehitus.
* Seišellidel algasid kolmepäevased parlamendivalimised.
* Türgi lõunarannikul Göynüki linnas toimus sõjaväepolitsei peakorteri ees pommiplahvatus, milles hukkus üks ja sai vigastada kaks inimest.
* Eestis kiitis XII Riigikogu heaks otsuse osaleda Euroopa Finantsstabiilsuse Fondis.
* Tallinnas Eesti Teaduste Akadeemia hoones toimus viies keelefoorum. Foorumi avas Eesti president Toomas Hendrik Ilves.
* Ülemaailmse Eesti Kesknõukogu esindaja Aho Rebas teatas, et viimane ESTO toimub 2013. aastal San Franciscos.

## [[30. september]]

* Ameerika Ühendriikides Illinoisi osariigis lülitati välja 28 aastat töötanud Fermilabi osakestekiirendi Tevatron. 
* Liibüa kodusõda: Liibüa Rahvusliku Üleminekunõukogu väeüksused vallutasid diktaator Mu‘ammar al-Qadhdhāfīle ustavate vägede käest Surti linna lennuvälja.
* Rwanda Rahvusvaheline Kriminaaltribunal tunnistas sõjakuritegudes süüdi ning mõistis 30 aastaks vangi kaks endist Rwanda ministrit Prosper Mugiraneza ja Justin Mugenza.
* Serbia pealinna Belgradi võimud keelustasid 2. oktoobriks kavandatud Gay Pride paraadi, kartes, et nad ei suuda ohjeldada paraadiga kaasnevat vägivalda.
* Eestis ilmus ajakirja National Geographic esimene eestikeelne number.
* Eesti president Toomas Hendrik Ilves saabus Rootsisse, et osaleda 2. oktoobrini kestnud rahvusvahelisel konverentsil "Euroopa Liidu Idapartnerlus – autoritaarse režiimi ja demokraatia vahejaam". Konverents toimus Ojamaa saarel Visbys.
* Eesti Kultuuriministeerium avas kultuuripoliitika veebilehe, kus kõigil huvitatutel on võimalus jälgida kultuuripoliitika arengusuundade väljatöötamist.